Tomáš, Erik, poslanec NR SR (2021-11-23):
Ďakujem pekne. Vážený pán predsedajúci, kolegovia, kolegyne, ja viem, že ten parný vládny valec je už nastavený a asi ťažko niekto z týchto ľudí, ktorí len tlačia tlačidlá, vypočuje hlas opozície, ale hlavne hlas zamestnancov štátnej a verejnej správy, hlas pani prezidentky, hlas Rady pre štátnu službu, hlas a odporúčanie medzinárodných inštitúcií, pretože takto to býva. Ale táto situácia a tento zákon o štátnej službe, resp. jeho novela vás, dámy a páni z koalície, odhaľuje absolútne donaha. Ste vyzlečení, ste nahí, odhaľuje to vaše neskutočné pokrytectvo a ten generálny podvod na voličoch, ktorý práve páchate. Ako som povedal, konáte v rozpore s vlastným programovým vyhlásením vlády, konáte v rozpore so stanoviskom Rady pre štátnu službu, konáte v rozpore s odporúčaniami medzinárodných inštitúcií. A už ste to vystupňovali tak, že sa to nepáči ani pani prezidentke, ktorá vo väčšine prípadov vám drží chrbát. Už sa to nepáči ani jej. A veľmi správne vetovala túto novelu zákona o štátnej službe, pretože idete oslabiť neutralitu, profesionalitu a stabilitu štátnej služby. Pani prezidentka to pomenovala veľmi presne, citujem: „Tento zákon otvára priestor na odvolanie zamestnanca z riadiacej pozície bez udania dôvodu, a teda iba z politických dôvodov.“ A dodáva: „Takíto zamestnanci budú vystavení pokušeniu vykonávať štátnu službu v prospech aktuálneho politického vedenia príslušného štátneho orgánu.“ A presne o to tu ide. Buď budú poslúchať tí štátni zamestnanci vás, vašu politickú moc, pritom štátna a verejná služba by mala byť apolitická, alebo ich jednoducho vymeníte, čím sa vy ani sami netajíte, pretože ešte pred touto novelou zákona o štátnej službe ste prišli s prvou novelou zákona o štátnej službe, ktorú ste od hanby radšej schovali do šuflíka, ale už tam ste sa vyfarbili, pretože tam ste vlastne povedali to, čo je vaším cieľom. Len odcitujem z toho schovaného zákona, chceli ste ho preto, aby „dostala šancu nová generácia úradníkov, ktorá sa stotožňuje so smerovaním a cieľmi, ktoré chce vláda v tejto oblasti dosiahnuť“. Vy sa sami priznáte, vy sa ešte aj sami priznáte, že o to tu ide: Každý úradník, každý policajt musí robiť to, čo chce súčasná politická moc. Hanbite sa! Hanbite sa! Robíte zo Slovenska nedemokratický režim týmto zákonom. No ten najväčší rozpor, ten najsmiešnejší, že sa vôbec môžete ešte pozrieť do zrkadla, je, že vy vo vlastnom programovom vyhlásení vlády máte stať, ktorá má názov Odborníci namiesto tzv. našich ľudí do štátnej správy. To ste si napísali do vlastného programového vyhlásenia vlády, tu je ten citát. Vy idete proti vlastnému programu, vy ste oblbovali voličov nielen pred voľbami, ale aj po nich. A hovorím, tento zákon vás naplno odhaľuje. Ešte odcitujem z toho programového vyhlásenia vlády, z tej state slávnej: „Vláda zavedie transparentný výberový proces tak, aby boli do funkcií zástupcov štátu vyberaní ľudia napĺňajúci tie najlepšie odborné a osobnostné predpoklady.“ No to je fakt úžasné! Hutníci, lesníci, riaditelia nemocníc, už sa nechcem ani k tomu vracať, prednostovia okresných úradov, všetci vyberaní úderkami OĽANO, ani jeden transparentný výberový proces, či už organizovaný samotným okresným úradom, alebo aspoň ministerstvom vnútra. Pán Matovič, bývalý premiér, váš súčasný minister financií a stále líder, povedal: Nie, nie, nie, nehnevajte sa na nás, voliči, to len tie vrchné poschodia takto obsadíme, len tých prednostov okresných úradov. A potom prišiel hneď prvý pokus v podobe prvej spomínanej novely zákona o štátnej službe, kde už bolo pripravené, aby minister alebo šéf ústredného orgánu štátnej správy mohol vyberať aj vedúcich odborov. Vedúcich odborov! Ale ešte to nevyšlo, tak prichádzate s touto druhou novelou a tu nielenže vedúci úradov budú môcť vymeniť riadiaceho pracovníka bez udania dôvodu, ale vy ešte aj znižujete kvalifikačné predpoklady pre jednotlivé pozície. Pretože vy tam v skutočnosti nechcete dosadiť odborníkov, ale svojich, tzv. našich ľudí. A tí nemajú kapacitu ani vzdelanie na to, aby tam pôsobili, tak pre nich takto ustielate tieto miesta. Je to smiešne, však čo to nevidíte? Ste smiešni. Pán navrhovateľ Kyselica, ja som vám hovoril, vy si ti všetko zliznete, lebo vy to všetko predkladáte v rozpore so všetkým, so všetkým, ešte aj s vlastným programovým vyhlásením vlády. Ale je to vaše svedomie, nech sa páči. Čiže okrem toho, že konáte s vlastným, v rozpore s vlastným programovým vyhlásením vlády, v rozpore s postojom prezidentky, ako som povedal, konáte aj v rozpore s Radou pre štátnu službu, ktorá tu bola práve vytvorená na to, aby dohliadala na profesionalitu štátnej služby a verejnej služby. A čo vám hovorí tá, zase vám odcitujem, aby to nebol iba hlas opozície: „Rada pre štátnu službu považuje obsah a spôsob prijímania zmien za problematický. V porovnaní s inými krajinami vykazuje Slovensko vysokú mieru politizácie.“ Bum, ďalší dôkaz, ďalší názor. Ale vy tu budete sedieť, vy to ani nebudete radšej počúvať, lebo sa vám to zle počúva, a potom len bez akéhokoľvek nejakého vlastného názoru stlačíte to tlačidlo, lebo valec musí ísť ďalej. Ďalej, áno, aj v minulosti sme sa borili s týmto problémom, priznávam, a preto v roku 2017 bola prijatá novela zákona o štátnej službe ani nie tak preto, že sme to asi chceli my, ale po tlaku Európskej komisie. A tá Európska komisia vtedy niečo povedala: Ak to neurobíte, budete mať problém s čerpaním eurofondov z programu Efektívna verejná správa. Čiže vy tým svojím hlasovaním nielenže budete dosadzovať takých vašich tých ľudí všelijakých, možno aj nevzdelaných, keď upravujete tie kvalifikačné predpoklady, namiesto odborníkov, čiže budete konať opačne, ako ste sľubovali, ale ešte aj ohrozíte čerpanie eurofondov. Ani to vám neprekáža, nič nepočujete, nič nevidíte. No a takým tým pokútnym spôsobom, ako to vy dobre viete robiť, ste ešte takým prílepkom zmenili zákon o štátnej službe príslušníkov Policajného zboru, lebo, samozrejme, potrebujeme, aby minister politicky ovládal samotné trestné konania. Toto je možno ešte závažnejšia vec ako to, že idete krágľovať úradníkov štátnej a verejnej správy. Nie, politik, minister bude mať priamo vplyv na toho-ktorého vedúceho policajného funkcionára. A ak nebudeš poslúchať a ak to vyšetrovanie nepovedie správnym smerom, tak ťa preradíme aj s rodinkou niekde do Michaloviec alebo kde len si ja zmyslím. Aj toto idete, dámy a páni, poslanci vládnej koalície, schváliť, aj toto idete schváliť. Ale ja sa ani nečudujem, vy ste tak všetci dohodnutí v tej koalícii, totiž úrady práce, všetky úrady práce obsadilo hnutie SME RODINA svojimi politickými nominantmi, myslím pozície riaditeľov. Povedali, že takto je to v poriadku, Transparency International nech si kritizuje, ale keď príde problém, vážny problém v podobe ukradnutia 24 miliónov eur do schránkových firiem, tak vtedy už je to len problém úradníčok, to už nie je politická zodpovednosť, to je jedno, že minister Krajniak zo SME RODINA dal aj toho riaditeľa v Pezinku, aj ďalších riaditeľov a že ten a samotný minister musia niesť zodpovednosť za tento škandál. Nie, to štyri úradníčky. Čiže keď vám vyhovuje, tak je politický nominant dobrý, a keď nie, tak nie. Samozrejme, OĽANO celé spokojné, lebo obsadilo vlastne všetky okresné úrady, vybavené, teraz ich obsadí možno až po upratovačku, ešte aj tá prejde úderkou OĽANO. Všetci ste dohodnutí, všetci, a budete tam dosadzovať sesternice, bratrancov, možno aj sestry, pretože však kvalifikačné predpoklady budú znížené. To som zvedavý na tých riaditeľov a riaditeľky a vedúcich, to bude, to bude terno určite. Ale to len tak vypovedá o vašom vzťahu k zamestnancom štátnej a verejnej správy, pretože vy aj v čase pandémie len ďakujete a tlieskate, ale nič pre nich neurobíte, nič! Tí ľudia z prvej línie vám odchádzajú radšej. Vy ste si všimli, že od začiatku vášho volebného obdobia, od začiatku pandémie odišlo zo zdravotníctva 1 200 ľudí? Zdravotných sestier a lekárov? Všimli ste si to? A viete prečo? Lebo na nich kašlete! Lebo na nich kašlete! Pretože im, im ste nič nepridali na tých, na tých platoch a na tých odmenách, respektíve smiešne sumy. Potom, keď mali na... mali mať tú pandemickú PN alebo ju mali, tú stopercentnú, tak ste povedali, že nie, musíme vám ju zobrať, lebo vy ju zneužívate. Radšej musíte makať tie nadčasy, kde oni už padajú doslova na huby. Takto sa vy správate k štátnym a verejným zamestnancom! Áno, na verejnosti tlieskať, ďakovať, to áno, ale pomôcť reálne nie. A preto je teraz problém v nemocniciach, preto, pretože už nemá kto obsluhovať ventilátory, nemá kto byť pri posteliach s pacientami, odrazu je tá hranica 3 200 oproti 4 000 z predchádzajúceho roka. Nekomentujte tam, príďte sa tu postaviť (zaznievanie gongu) a niečo povedzte, pán poslanec, niečo povedzte alebo faktickú poznámku, ak ste schopný povedať dve súvislé vety, lebo tieto vaše narážky, to, to, to vie každý. (Zaznievanie gongu.) No a hovorím, toto je váš vzťah k štátnej a verejnej správe. Toto. A teraz okrem toho, že tým ľuďom vôbec nepomáhate, samozrejme, musím sa zastaviť ešte pri jednej veci. Hádajte, o koľko sa zvýšia platy na budúci rok v štátnej a verejnej správe, ako prebiehajú kolektívne vyjednávania, respektíve vyjednávania so zástupcami zamestnancov. Nula! Dámy a páni, druhá nula! Druhý rok, druhá nula! Počas posledných dvoch rokov vlády Petra Pellegriniho sa platy zvýšili dvakrát o desať percent, súhrnne o dvadsať percent. Fakt. Vy dvakrát nula. Viete, čo znamenajú dve nuly? Viete všetci. Toto je váš výsledok. Tak potom sa nečudujte alebo respektíve ja sa nečudujem, že ešte aj pripravujete taký zákon. Okrem toho, že tým zamestnancom nepomôžete, že si ich nevážite, idete ich ešte aj takto, s prepáčením, kopnúť do zadku, kedy sa vám to zachce. To ste vy. A mimochodom, čo sa tu vôbec my bavíme, o čom to celé je. Veď za všetkých to presne vyjadril sám navrhovateľ pán Kyselica: „Nastal čas na čistky.“ Toto je cieľ zákona. Blahoželám vám.